**Sadarbība, ievietojot bērnu krīzes audžuģimenē**

**Normatīvais regulējums**

***Audžuģimenes noteikumu 61.punkts:*** Bāriņtiesa vai policija, secinot, ka bērns ir nekavējoties jāšķir no ģimenes, aizbildņa, audžuģimenes vai specializētās audžuģimenes, sazinās ar tuvāko atbalsta centru par pieejamām krīzes audžuģimenēm, kuras var uzņemt bērnu.

***Audžuģimenes noteikumu 62.punkts:***Bāriņtiesa vai policija informē krīzes audžuģimeni un atbalsta centru par apstākļiem, kādos bērns atradies, un sniedz citu svarīgu informāciju, kas jāņem vērā, lai krīzes audžuģimene varētu uzsākt bērna aprūpi. Bāriņtiesa piecu darbdienu laikā pēc bērna ievietošanas sniedz krīzes audžuģimenei un atbalsta centram šo noteikumu 58.punktā minēto informāciju un krīzes audžuģimenei – šo noteikumu 60.punktā minētos dokumentus.

***Ārpusģimenes aprūpes atbalsta centra noteikumu 12.17.punkts:*** Atbalsta centrs jebkurā diennakts laikā bāriņtiesai vai policijai sniedz informāciju par krīzes audžuģimenēm, kuras nekavējoties var uzņemt bērnu savā aprūpē.

**Sadarbības procesa shēma**

|  |
| --- |
| **Bāriņtiesai pieņemot vienpersonisko lēmumu** par bērna aizgādības tiesību pārtraukšanu vecākam, par bērna izņemšanu no aizbildņa ģimenes un aizbildņa atstādināšanu no aizbildņa pienākumu pildīšanas, vai par bērna izņemšanu no audžuģimenes vai pirmsadopcijas aprūpes pārtraukšanu un bērna nogādāšanu drošā vidē, **bāriņtiesas vai policijas darbinieki**, apzinot iespēju nogādāt bērnu drošos apstākļos, telefoniski sazinās ar tuvākajiem atbalsta centriem[[1]](#endnote-1) par iespēju nogādāt bērnu krīzes audžuģimenē.  Krīzes audžuģimenē bērnu var ievietot arī, pamatojoties uz policijas **lēmumu** par bērna šķiršanu no ģimenes līdz brīdim, kad bāriņtiesa pieņem lēmumu par bērna ievietošanu krīzes audžuģimenē. |
|  |
| Saņemot informāciju par nepieciešamību bērnam atrast krīzes audžuģimeni, **atbalsta centra** darbinieks sazinās ar krīzes audžuģimenēm un noskaidro, kuras no tām ir gatavas tūlītēji uzņemt bērnu savā aprūpē. |
|  |
| Pēc informācijas noskaidrošanas, **atbalsta centra speciālists sazinās ar bāriņtiesu vai policiju** un dod konkrētas norādes – vārds, uzvārds, adrese u.c. kontaktinformācija, kurā krīzes audžuģimenē bērns ievietojams. |
|  |
| Situācijās, kad bērns tiek ievietots krīzes audžuģimenē, **bāriņtiesa vai policija informē krīzes audžuģimeni un atbalsta centru** par apstākļiem, kādos bērns atradies, un sniedz citu svarīgu informāciju, kas jāņem vērā, lai krīzes audžuģimene varētu uzsākt bērna aprūpi, bet atbalsta centrs – atbalsta sniegšanu krīzes audžuģimenei. Sākotnēji tā būs mutvārdos sniegta informācija. |
|  |
| **Bāriņtiesa** piecu darbdienu laikā pēc bērna ievietošanas krīzes audžuģimenē **sniedz krīzes audžuģimenei un atbalsta centram rakstisku informāciju** par bērna emocionālo stāvokli, par saskarsmes kārtību ar bērna vecākiem, brāļiem (pusbrāļiem), māsām (pusmāsām), radiniekiem vai bērnam tuvām personām un citiem apstākļiem, kas jāņem vērā, lai audžuģimene varētu bērnu aprūpēt. |
|  |
| **Bāriņtiesa** ne vēlāk kā **15 dienu laikā pēc vienpersoniska lēmuma pieņemšanas** sasauc sēdi, lai koleģiāli lemtu par pārtraukto aizgādības tiesību atjaunošanu vecākiem (bērna atgriešana audžuģimenē, aizbildņa, adoptētāja ģimenē vai arī, ja tas iespējams ārpusģimenes aprūpes turpināšana, tajā skaitā krīzes audžuģimenē. |

1. Atbalsta centrs jebkurā diennakts laikā (24/7) bāriņtiesai vai policijai sniedz informāciju par krīzes audžuģimenēm, kuras nekavējoties var uzņemt bērnu savā aprūpē. Attiecīgajam atbalsta centra darbiniekam jābūt pieejamai aktuālākajai informācijai par pieejamajām krīzes audžuģimenēm. Atbalsta centram jānodrošina telefoniski sasniedzams atbalsta centra darbinieks jebkurā dienā un diennakts laikā. Tas nepieciešams, lai nodrošinātu bērnu tūlītēju ievietošanu krīzes audžuģimenē un nepieļautu bērnu ievietošanu bērnu aprūpes iestādēs, pirms audžuģimenes vai aizbildņa sameklēšanas. [↑](#endnote-ref-1)